CELEX: 32013R0670
Language: ro
Date: 2013-07-09 00:00:00
Title: Regulamentul de punere în aplicare (UE) nr. 670/2013 al Comisiei din 9 iulie 2013 privind clasificarea anumitor mărfuri în Nomenclatura combinată

16.7.2013   
            
            
               RO
            
            
               Jurnalul Oficial al Uniunii Europene
            
            
               L 193/2
            
         REGULAMENTUL DE PUNERE ÎN APLICARE (UE) NR. 670/2013 AL COMISIEI
   din 9 iulie 2013
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă ar trebui clasificate la codul NC indicat în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Sub rezerva măsurilor în vigoare în Uniunea Europeană cu privire la sistemele de control dublu și la supravegherea prealabilă și a posteriori a produselor textile la importul în Uniunea Europeană, este necesar să se prevadă posibilitatea invocării în continuare de către titular, pentru o perioadă de 60 de zile, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), a informațiilor tarifare obligatorii furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Sub rezerva măsurilor în vigoare în Uniunea Europeană cu privire la sistemele de control dublu și la supravegherea prealabilă și a posteriori a produselor textile la importul în Uniunea Europeană, informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de 60 de zile, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 iulie 2013.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Articol compus din mai multe panouri textile cu țesătură deasă (pânză), cusute împreună pentru a forma o „formă” tridimensională, cu dimensiuni de aproximativ 2,70 × 2,70 × 1,60 m, având, pe fiecare latură, o bordură decorativă cu un tiv cusut de-a lungul marginii. Pe interiorul fiecărui colț există un mic buzunar pentru fixarea articolului pe un cadru. Articolul este prevăzut și cu legături textile de-a lungul cusăturilor pentru fixarea de un cadru.
                  Articolul este prezentat fără cadru, picioare sau accesorii.
               
               
                  6306 90 00
               
               
                  Clasificarea se stabilește pe baza regulilor generale 1, 2 litera (a) și 6 de interpretare a Nomenclaturii combinate, precum și pe baza textului de la codurile NC 6306 și 6306 90 00.
                  Poziția 6306 acoperă o serie de articole textile fabricate, în general, din pânză tare, cu țesătură deasă (a se vedea, de asemenea, notele explicative la Sistemul armonizat aferente poziției 6306, primul paragraf).
                  Având în vedere caracteristicile sale obiective (construcția tridimensională, materialul utilizat, dimensiunea, finisajele), acest articol este conceput să fie folosit în aer liber drept umbrar.
                  Articolul este prezentat fără cadru, picioare sau accesorii, însă are caracterul esențial al unui umbrar folosit în aer liber (de exemplu, este prevăzut cu un acoperiș din pânză care oferă protecție față de elementele naturii) în sensul regulii generale de interpretare 2 litera (a).
                  Clasificarea drept cort la subpoziția 6306 22 00 sau 6306 29 00 este exclusă, deoarece articolul nu are laturi sau pereți, care să permită formarea unei incinte (a se vedea, de asemenea, notele explicative la Sistemul armonizat aferente poziției 6306 punctul 4).
                  În consecință, articolul trebuie clasificat la codul NC 6306 90 00 ca „alte articole de camping”.